dadi anggota rung pati suwe. Nanging takenteni dhisik nganti sawise gebyagan, nuruti welinge Pak Guru wingenane.”“Dadi awakmu wis kober rembugan karo Pak Guru, ta?”“Uwis. Malah dikandhani akeh-akeh. Ra oleh gampang percaya karo janji sing muluk-muluk. Upamane dijanjeni arep diwenehi sawah utawa tegal nek perjuwangane kasil, lan isih ana maneh liyane.”“Apa Tarmijan wis tau njanjeni ngono kuwi?”“Nek nyang aku durung, nanging embuh nek wong liya. Nanging dhek jagongan karo aku kepungkur kae omongane pancen kaya iya-iyoa. Bola-bali sing dicandhak mesthi bab perjuwangan, ngganyang kaum kabir sing aku ra mudheng tegese, tuwan tanah, lan embuh apa maneh wong aku terus ra pati ngrungokne. Tiwas mumet ndhasku, bingung ....”Saka arah senthong keprungu anake Parman sing cilik nangis, rebutan kemul karo kakange. Sardi sing wis rumangsa marem sawise nyunthak uneg-unege banjur pamitan mulih. Ing langit, mendhung sasi Maret isih nggembulang peteng.